A BIZOTTSÁG (EU) 2022/1364 RENDELETE

(2022. augusztus 4.)

az 1881/2006/EK rendeletnek az egyes élelmiszerekben előforduló hidrogén-cianid felső határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszerekben előforduló szennyező anyagok ellenőrzésére vonatkozó közösségi eljárások megállapításáról szóló, 1993. február 8-i 315/93/EGK tanácsi rendeletre (1) és különösen annak 2. cikke (3) bekezdésére,

mivel:

(1) Az 1881/2006/EK bizottsági rendelet (2) meghatározza az élelmiszerekben előforduló egyes szennyező anyagok, köztük a hidrogén-cianid felső határértékeit.

(2) A hidrogén-cianid egy rendkívül mérgező anyag. Toxikológiailag releváns mennyiségben nincs jelen az élelmiszerekben, ugyanakkor cianogén-glikozidokat tartalmazó növényi eredetű élelmiszerekből rágás útján vagy egyéb feldolgozás révén felszabadul, és ezek a glikozidok érintkezésbe kerülnek hidrolitikus enzimekkel. Mivel a hidrogén-cianid mindig egy nem disszociált sav disszociált cianidionokkal való keverékéből képződik, az egészségre vonatkozó irányértéket erre a keverékre (a továbbiakban: cianid) kell kiszámítani.

(3) 2019-ben az Európai Élelmiszerbiztonsági Hatóság (a továbbiakban: Hatóság) aktualizált tudományos szakvéleményt (3) fogadott el a nyers sárgabarackmagtól eltérő élelmiszerekben előforduló cianogén-glikozidok jelenlétéhez kapcsolódó egészségügyi kockázatok értékeléséről. A Hatóság arra a következtetésre jutott, hogy a 20 μg cianid/testtömegkilogramm akut referenciadózis (ARfD) bizonyára nem fejt ki akut káros hatást. Egyes, cianogén-glikozidokat nagy mennyiségben tartalmazó élelmiszerek, például a lenmag, a mandula és a kasszava/manióka fogyasztásával előfordulhat a cianidra vonatkozó ARfD túllépése. Ezért ezen élelmiszerekre helyénvaló meghatározni a hidrogén-cianid felső határértékeit, beleértve a cianogén-glikozidokban kötött hidrogén-cianidot is. Az őrölt lenmag önmagában történő fogyasztásakor nagyobb a hidrogén-cianid biológiai hasznosíthatósága és az emberi expozíció szintje, mint az egész lenmag fogyasztásakor vagy hőkezelt termék esetében. Ezért helyénvaló szigorúbb szinteket megállapítani az olyan egész lenmagra vonatkozóan, amelyet a fogyasztó fogyasztás előtt megőrölhet és a végső fogyasztó számára forgalomba hozott olyan őrölt lenmagra, amelyet nyersen történő fogyasztásra szánnak.

(4) Ezért az emberi egészség magas szintű védelmének biztosítása érdekében felső határértékeket kell megállapítani a hidrogén-cianidra vonatkozóan bizonyos élelmiszerek esetében.

(5) Az 1881/2006/EK rendeletet ezért ennek megfelelően módosítani kell.

(6) Annak érdekében, hogy a gazdasági szereplők felkészülhessenek az e rendelettel bevezetett új szabályokra, észszerű időt kell biztosítani az új felső határértékek alkalmazásáig. Helyénvaló továbbá átmeneti időszakot biztosítani az e rendelet alkalmazásának kezdőnapja előtt jogszerűen forgalomba hozott élelmiszerekre vonatkozóan is.

(7) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az 1881/2006/EK rendelet melléklete e rendelet mellékletének megfelelően módosul.

2. cikk A mellékletben felsorolt, 2023. január 1-je előtt jogszerűen forgalomba hozott élelmiszerek minőségmegőrzési vagy fogyaszthatósági idejükig forgalomban maradhatnak.

3. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ezt a rendeletet 2023. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. augusztus 4-én. a Bizottság részéről az elnök Ursula VON DER LEYEN

(1) HL L 37., 1993.2.13., 1. o.

(2) A Bizottság 1881/2006/EK rendelete (2006. december 19.) az élelmiszerekben előforduló egyes szennyező anyagok felső határértékeinek meghatározásáról (HL L 364., 2006.12.20., 5. o.).

(3) Scientific opinion‘Evaluation of the health risks related to the presence of cyanogenic glycosides in foods other than raw apricot kernels (A nyers sárgabarackmagtól eltérő élelmiszerekben található cianogén glikozidok jelenlétével kapcsolatos egészségügyi kockázatok értékelése), EFSA Journal, 17. kötet, 4. szám, Európai Élelmiszerbiztonsági Hatóság, 2019, 78. o.; https://doi.org/10.2903/j.efsa.2019.5662.